ພັກຝ່າ​ຍຄ້ານ​ໃນການາ ປະທ້ວງ ​ຜົນ​ການ​ເລືອກຕັ້ງ ປະ​ທາ​ນາ​ທິບໍດີ​ (ສະໄລດ໌)
ສະມາຊິກ​ພັກ​ຂອງ ທ່ານ Nana Akufo-Addo ກ່າວ​​ວ່າ ມີ​ຄວາມ​ຜິດປົກກະຕິ ​ໃນ​ການ​ປ່ອນ​ບັດ ທີ່​ມອບ​ໄຊຊະນະ​ຢ່າງ​ໝິ່ນໆ ໃຫ້ປະທານາທິບໍດີນັ້ນ.
ບັນດາຜູ້ນໍາພັກຝ່າຍຄ້ານຂອງ Ghana ປະຊຸມກັນ ໃນວັນ ອັງຄານມື້ນີ້ ເພື່ອຕັດສິນໃຈວ່າ ຈະທ້າທາຍຜົນການເລືອກຕັ້ງ ປະທານາທິບໍດີ ເມື່ອອາທິດແລ້ວນີ້ ຫລືບໍ່? ບັນດາສະມາຊິກພັກຂອງ ທ່ານ Nana Akufo-Addo ຜູ້ສະມັກເລືອກຕັ້ງຈາກຝ່າຍຄ້ານ ກ່າວຫາວ່າ ມີຄວາມຜິດປົກກະຕິໃນການປ່ອນບັດ ທີ່ມອບໄຊຊະນະຢ່າງໝິ່ນໆ ແກ່ ປະທານາທິບໍດີ John Dramani Mahama ນັ້ນ ທ່ານ Akufo-Addo ກ່າວໃນວັນຈັນວານນີ້ວ່າ ທ່ານຍັງບໍ່ພ້ອມທີ່ຈະຮັບເອົາການປລາໄຊ ພັກ ຮັກຊາດໃໝ່ ຂອງທ່ານ ກໍາລັງເກັບກໍາຂໍ້ມູນຈາກໜ່ວຍປ່ອນບັດທັງຫລາຍ ເພື່ອຈະຕັດສິນໃຈວ່າ ຈະດໍາເນີນຕໍ່ໄປຢ່າງໃດ ຄະນະກໍາມະການເລືອກຕັ້ງຂອງການາ ກ່າວວ່າ ປະທານາທິບໍດີ Mahama ເປັນຜູ້ຊະນະການເລືອກຕັ້ງ ແລະວ່າ ທ່ານ Akufo-Addo ໄດ້ຄະແນນອັນດັບສອງ ຄືໄດ້ຕໍ່າກ່ວາ 48% ໜ້ອຍນຶ່ງ ທ່ານ Mahama ຕ້ອງໄດ້ຮັບຄະແນນສຽງຫລາຍກ່ວາ 50% ເພື່ອຫລີກເວ້ນ ການປ່ອນບັດຮອບສອງ ທ່ານ Kadre Desire Ouedraogo ປະທານກຸ່ມ ECOWAS ຫລືປະຊາຄົມເສດຖະກິດ ຂອງບັນດາປະເທດອາຟຣິກາຕາເວັນຕົກ ທີ່ເປັນຜູ້ນໍາພາຄະນະສັງເກດການເລືອກຕັ້ງ ຂອງກຸ່ມ ECOWAS ໃນການາ ກ່າວວ່າ ທ່ານພໍໃຈນໍາການຈັດການເລືອກຕັ້ງຄັ້ງນີ້